Tilstanden er stabil for den finske rytteren Joni Kanerva (22). – Det var masse blod, sier øyenvitne.

Det gikk fryktelig galt for en rytter i utforkjøringen ned mot Bergen sentrum på herrenes U23-ritt.

En irsk følgebil måtte stoppe for å assistere en rytter med et punktert dekk. Bilen bak måtte derfor svinge ut for å komme forbi. Det førte til at rytteren som kom susende bakfra, krasjet i bilen og deiset i bakken før han suste inn i rekkverket.

Se krasjen i videovinduet øverst på siden!

Politiet undersøker nå saken.

– Saken er hos politiet som skal gjøre videre undersøkelser, og vi har fått beskjed fra Haukeland om at det var alvorlig, sier pressesjef for Bergen 2017, Toril Berle Schalck.

– Det er en naturlig rutine ved en slike type ulykke at politiet kommer inn. Det gjelder det samme i et sykkelritt som ellers.

Tilstanden er stabil

Hendelsen skjedde i Kong Oscars gate. Rytteren er 22 år gamle Joni Kanerva fra Finland.

Overfor TV 2 opplyser den finske laglederen Kjell Carlstrøm at tilstanden til Kanerva er stabil. Den unge rytteren har pådratt seg kutt i ansiktet, brukne ribbein og kragebeinsbrudd.

– Han reagerte på prat, på den måten tror jeg at det er ok, sier den finske laglederen Kjell Carlstrøm til TV 2 .

– Ambulansen var på plass og de tok bra hånd om ham. De fikk kontakt med ham, og han ble kjørt til sykehuset.

Ifølge løypevakter på stedet skal ikke Kanerva ha vært bevisst etter krasjen, men kommet til hektene etter hvert. Carlstrøm kan fortelle at familien til Kanerva er på plass i Bergen for å følge ham under VM. De har nå dratt til sykehuset.

– Det var bra at han hadde hjelm som tok det meste av krasjen, sier Carlstrøm.

Øyenvitne: – Det var masse blod

Susanne Moldestad stod like ved og filmet ulykken. Hun sier til TV 2 at det var skremmende å se det på nært hold.

– Han hadde kramper i det ene beinet etter at han falt. Mange folk kom til og det var masse blod. Ambulansen kom fort til for å hjelpe ham, sier Moldestad

– Jeg begynte å skjelve veldig. Jeg tenkte, hva skjedde nå? Man skjønte ikke helt hva som hadde skjedd.

– Det er min største frykt

De norske rytterne hadde ikke fått med seg ulykken etter målgang før TV 2 viste dem bildene.

– Det er ikke bra i det hele tatt. Det er kaos i bilkøen. Det var helt klart ikke gjort med vilje, vil jeg tro. Det er fort gjort, men det skal selvfølgelig ikke skje, sier Rasmus Fossum Tiller.

Gabriel Rasch er til daglig sportsdirektør i Team Sky og vet godt hvordan ting går for seg i bilkøen. Han var med i den norske følgebilen på fredagens fellesstart, men fikk ikke med seg ulykken. Han tolker likevel bildene som at det var et uhell.

– Det er mareritt man har når man sitter i følgebilen. Det er min største frykt. Jeg prøver å ta hensyn og være forsiktig. Det er ofte litt på kanten, men vi skal beholde livet alle sammen. Det er viktigere enn sykkelsporten, sier Rasch.

